Jon Lilletun (Kristelig Folkeparti), 2000-12-15:
Komiteen har, slik eg ser det, levert ei god innstilling. Sjølvsagt har det òg vore ei inspirerande oppgåve. Innanfor to av rammeområda har ein hatt ein monaleg auke etter budsjettforliket, både på Barne- og familiedepartementet sitt budsjett og på Kulturdepartementet sitt budsjett. Eg er veldig glad for at kulturbudsjettet ved sentrumpartia sitt opplegg gjennom forliket fekk den store påplussinga det gjorde. Eg trur kanskje vi kan seie at ein sterk pådrivar der var tidlegare kulturminister Anne Enger Lahnstein, så på ein måte kan ein sjå dette som ei avskjedsgåve frå den tidlegare kulturministeren til Kultur-Noreg. Det er ikkje noka dårleg avskjedsgåve å levere frå seg. Det er veldig lett å omtale kultur som noko som fyrst og fremst skal skape trivsel og fellesskap, og kanskje til og med, når det gjeld barn og unge, førebyggje kriminalitet. Sjølvsagt er det ein viktig sideeffekt, men det er ikkje det som er hovudsaka. Kunsten har ein eigenverdi. God kunst kan gjere noko fundamentalt med eit menneske og eit samfunn. Ny erkjenning, nye utviklingstrendar kan kome på grunnlag av at god kunst vert produsert. Eit eksempel: Holocaust er kanskje ein av dei største katastrofane i vår historie. Tyskland har på ein truverdig måte omtalt dette i sine fagplanar i skulen. Likevel viste mange undersøkingar at mange barn og unge ikkje trudde på historia. Så kom filmen «Schindlers liste», og plutseleg endra heile biletet seg når det galdt barn og unge i Tyskland i forhold til erkjenning av historia. Det var viktig i den samanheng. Det viser korleis god kunst faktisk kan skape ny, viktig erkjenning. I eit kommersielt samfunn treng barn og unge å møte kunsten og kulturen. Dei treng òg moglegheit for å delta, gjerne i samspel mellom amatør og profesjonell. Den tida vi har no, er full av barns deltaking, i Lucia-feiringar, i juleframsyningar på skulane osv. På ein god måte kan ein kombinere god verdiformidling, der ein får kunnskap om eigne røter og vår kristne kultur, med stor speleglede, til glede for dei som deltek, og foreldra. Eit anna eksempel er teatra og verdidebatten. Det etiske dilemmaet i forhold til livet og funksjonshemjing er teke opp. Den største suksessen i norsk teater i nyare historie ser rett og slett ut til å vere ei framsyning om Markusevangeliet. Kunsten spelar i samfunnsdebatten ei viktig rolle, dersom vi lèt den få moglegheita. Det er difor ein god idé det som er kome frå kulturministeren om «kulturell skulesekk». Men eg må seie at eg er glad for at komiteen har materialisert det, at det er kultur som skal ut til ungane, som kjem fram i forliket. Så må ein arbeide vidare, og her håpar eg at kulturministeren kjem tilbake med meir kjøt på beina, korleis ein eigentleg skal bruke institusjonane i forhold til eit samspel med ungane og få dette realisert. Det er viktig å føre vidare på ein god måte. NRK har vore ein del inne i debatten i dag. Det er viktig med omstilling i NRK, for NRK er ein grunnleggjande viktig kulturinstitusjon. Nærleik og kvalitet må vere kjenneteiknet. Difor må distriktskontora byggjast ut i samsvar med det som har vore Stortingets føresetnad. Eg ville heller stille spørsmålsteikn ved om ein skal noko ned i sendetid ved distriktskontora, for at ikkje alt skal verte som ein nitime. Ein kan sjå på kvaliteten der òg, men å ha det lokalt og nært, det er viktig. Så trengst det sjølvsagt omstilling. Det er masse utfordringar å ta fatt på. Eg synest komiteen har gjeve ministrane god hjelp med på vegen til å utvikle ikkje minst kulturpolitikken vidare på ein god måte. Til slutt ein kommentar til ein merkeleg replikk her i dag. Representanten Per Sandberg gjekk i rette med representanten Molvær Grimstad med omsyn til kva slags høve Kristeleg Folkeparti hadde til å gå inn i debatten om barns forhold i familiar der foreldra hadde skilt lag av ein eller annan grunn. Det skulle berre mangle at ikkje eit parti har høve til å gå inn i ein slik debatt. Eg veit at det føregår knebling av meiningar og personar i Framstegspartiet for tida, men dei får ikkje begynne òg i andre parti!